NARIADENIE RADY (ES) č. 2200/2004
z 13. decembra 2004,
ktorým sa menia a dopĺňajú nariadenia Rady (EHS) č. 3030/93 a (ES) č. 3285/94 pokiaľ ide o spoločné pravidlá pre dovozy určitých textilných výrobkov z tretích krajín
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 133,
so zreteľom na návrh Komisie,
keďže:
(1)
Spoločenstvo je stranou Dohody Svetovej obchodnej organizácie (WTO) o textile a odevoch (ATC), podľa ktorej sa táto dohoda a všetky obmedzenia podľa tejto dohody ukončia 1. januára 2005 v súlade s integračným plánom ustanoveným v článku 9 tejto dohody.
(2)
Colný systém dohľadu a posteriori je zriadený na účel účinného monitorovania dovozných trendov liberalizovaných výrobkov.
(3)
Osobitné ustanovenia môžu byť zachované aj po tomto dátume na základe ustanovení protokolu o pristúpení Číny k WTO. V tejto súvislosti a za účelom včasného získania potrebných informácii pre efektívne monitorovanie určitých dovozov je vhodné zriadiť predbežný dohľad dovozov čínskeho pôvodu zavedením automatického dovozného licenčného režimu, ktorý by sa uplatňoval v období do 31. decembra 2005, hoci by sa mohol ukončiť skôr, ak by bol colný systém dohľadu ex post už v plnom rozsahu v prevádzke.
(4)
Podľa ATC nie sú dovážajúce krajiny povinné prijať zásielky, ktoré prekračujú oznámené obmedzenia; v súlade s právnymi predpismi Spoločenstva sa preto dátum zásielky považuje za rozhodujúci dátum pre započítanie podľa príslušných kvót. Tovary, ktoré prišli v roku 2005, ale boli zaslané v roku 2004 musia byť počas prechodného obdobia v roku 2005 započítané podľa kvót z roku 2004, a preto podliehajú systému dvojitej kontroly.
(5)
V záujme podnikateľskej obce je dosiahnuť obchodnú istotu a predvídateľnosť, a preto je teda vhodné určiť konečný dátum, po ktorom už započítavanie zásielok podľa kvót z roku 2004, prichádzajúcich v roku 2005, nebude uplatniteľné. Konečný dátum by sa mal stanoviť na 31. marca 2005.
(6)
V súlade s ustanoveniami ATC o odstránení množstevných obmedzení pre členov WTO by sa príloha II nariadenia (EHS) č. 3030/93 (1) mala od roku 2005 vzťahovať iba na tie nečlenské štáty WTO, s ktorými Spoločenstvo uzatvorilo dvojstranné dohody.
(7)
Zoznam textilných a odevných výrobkov, ktoré sú upravené pravidlami a disciplínami GATT, a ktorý je obsiahnutý v prílohe II nariadenia Rady (ES) č. 3285/94 z 22. decembra 1994 o spoločných pravidlách na dovozy a o zrušení nariadenia (ES) č. 518/94 (2), je potrebné zmeniť a doplniť tak, aby od 1. januára 2005 zahŕňali výrobky, ktoré by mali byť začlenené do GATT.
(8)
Je žiadúce, aby toto nariadenie nadobudlo účinnosť v deň po jeho uverejnení, aby z neho mali prevádzkovatelia prospech čo najskôr,
PRIJALA TOTO NARIADENIE:
Článok 1
Nariadenie Rady (EHS) č. 3030/93 sa týmto mení a dopĺňa takto:
1.
Článok 1 sa mení a dopĺňa takto:
a)
Odsek 1 sa nahrádza takto:
„1. Bez toho, aby bol dotknutý článok 2 ods. 5 a článok 13, sa toto nariadenie uplatňuje na dovozy textilných výrobkov uvedených v prílohe I, pôvodom z tretích krajín, s ktorými Spoločenstvo uzavrelo dvojstranné dohody, protokoly alebo iné dojednania, tak ako je uvedené v prílohe II. Príslušné opatrenia tohto nariadenia sa taktiež uplatňujú na dovozy textilných a odevných výrobkov pôvodom z Číny podľa článku 10a.“
b)
Odsek 7 sa vypúšťa.
2.
Článok 2 sa mení a dopĺňa takto:
a)
odsek 4 sa vypúšťa;
b)
odsek 5 sa nahrádza takto:
„5. Prepustenie do voľného obehu výrobkov, ktorých dovoz podliehal množstevným limitom pred 1. januárom 2005, tak ako je uvedené v prílohách Va a VIIa, a ktoré boli zaslané pred týmto dátumom, naďalej podlieha až do 31. marca 2005 predloženiu dovozného povolenia, ktoré sa vydáva podľa dovozného režimu platného pred 1. januárom 2005. Zaslanie tovaru sa považuje za uskutočnené v deň nákladu v krajine pôvodu na vyvážajúce lietadlo, vozidlo alebo plavidlo.“
3.
V článku 3 sa vypúšťajú odseky 3 a 4.
4.
Článok 7 sa nahrádza takto:
„Článok 7
Ustanovenia o pružnosti
Pod podmienkou, že to oznámia vopred Komisii, dodávateľské krajiny môžu uskutočniť prevody medzi množstevnými limitmi uvedenými v prílohách V a Va v rozsahu a za podmienok stanovených v prílohách VIII a VIIIa.“
5.
Článok 9 sa vypúšťa.
6.
Článok 10 sa mení a dopĺňa takto:
a)
odseky 4, 5 a 6, písmená b) a c) odseku 9 a odseky 10 a 12 sa vypúšťajú;
b)
odsek 7 písm. a) sa nahrádza takto:
„a)
opatrenia prijaté podľa odseku 3 sú predmetom oznámenia Komisie, ktoré sa bezodkladne uverejní v Úradnom vestníku Európskej únie.“
c)
v odseku 8 sa prvá veta nahrádza takto:
„Konzultácie s príslušnou dodávateľskou krajinou, ktoré sú ustanovené v odseku 3 môžu viesť k uzavretiu dohody medzi uvedenou krajinou a Spoločenstvom o zavedení a úrovni množstevných limitov.“
d)
odsek 13 sa nahrádza takto:
„13. Opatrenia stanovené v odsekoch 3 a 9 tohto článku sa prijmú a uskutočnia v súlade s postupom ustanoveným v článku 17.“
7.
Do článku 10a sa vkladá tento odsek:
„2a Dovozy textilných a odevných výrobkov uvedených v prílohe I pôvodom z Číny označených v tabuľke B prílohy III podliehajú systému jediného predbežného dohľadu v súlade s článkom 13 a časťou IV prílohy III. Požiadavka na vydanie dokladu o dohľade sa nevzťahuje na textilné a odevné výrobky, pre ktoré je vydané dovozné povolenie podľa článku 2 ods. 5. Tento systém predbežného dohľadu bude odstránený hneď ako bude colný systém dohľadu ex post zriadený podľa článku 13 už v plnom rozsahu v prevádzke. Rozhodnutia o ukončení predbežného dohľadu a o zmene a doplnení tabuľky B prílohy III sa prijmú v súlade s článkom 17.“;
8.
Článok 11 sa vypúšťa.
9.
V článku 13 sa odsek 1 sa mení a dopĺňa takto:
„1. Ak v súlade s príslušnými ustanoveniami dohody, protokolu alebo iného dojednania medzi Spoločenstvom a treťou krajinou, alebo na účel monitorovania dovozných trendov výrobkov pochádzajúcich z tretích krajín sa zavedie systém dohľadu a priori alebo a posteriori nad kategóriami výrobkov uvedených v prílohe I, ktoré nepodliehajú množstevným limitom uvedeným v prílohe V, postupy a formality týkajúce sa jednoduchej a dvojitej kontroly, hospodárskeho pasívneho zošľachťovacieho styku, klasifikácie a osvedčovania pôvodu sú stanovené v prílohách III a IV.“
10.
v článku 13 sa odsek 3 nahrádza takto:
„3. Rozhodnutie o uložení systému dohľadu nad kategóriami výrobkov alebo nad dodávateľskými krajinami, ktoré nie sú uvedené v tabuľkách v prílohe III, sa prijme, ak je to uplatniteľné, v súlade s príslušnými ustanoveniami o konzultáciách obsiahnutými v dohode, protokole alebo iných dojednaniach s príslušnou treťou krajinou.
Komisia sa rozhodne zaviesť systém dohľadu a priori alebo a posteriori. Rozhodnutia o uplatnení systému dohľadu a priori ako aj akýchkoľvek iných opatrení potrebných na vykonávanie tohto systému sa prijmú v súlade s postupom ustanoveným v článku 17.“;
11.
Článok 14 sa vypúšťa.
12.
Článok 15 ods. 1 sa nahrádza takto:
„1. Ak Komisia, po prieskumoch vykonaných v súlade s postupmi stanovenými v prílohe IV zistí, že informácie, ktoré má k dispozícii predstavujú dôkaz, že výrobky s pôvodom v dodávateľskej krajine vymenované v prílohe V a podliehajúce množstevným limitom uvedeným v článku 2 alebo zavedené podľa článkov 10 alebo 10a boli preložené, presmerované alebo inak dovezené do Spoločenstva obchádzaním týchto množstevných limitov, a že je potrebné vykonať nevyhnutné úpravy, Komisia požiada o začatie konzultácií v súlade s postupom opísaným v článku 17 s cieľom dosiahnuť dohodu o zodpovedajúcich úpravách pre príslušné množstevné limity.“
13.
V článku 16 sa vypúšťa odsek 2.
14.
Článok 20 sa nahrádza takto:
„Článok 20
Toto nariadenie sa nedotýka ustanovení dvojstranných dohôd, protokolov alebo dojednaní medzi Spoločenstvom a tretími krajinami uvedených v prílohe II.“
15.
Vkladá sa tento článok:
„Článok 21a
Odkazy na prílohy V, VII a VIII sa uplatňujú mutatis mutandis na prílohy Va, VIIa a VIIIa.“
16.
Prílohy I, II, III, V, VII, VIII, IX a X sa menia a dopĺňajú a nové prílohy Va, VIIa a VIIIa sa dopĺňajú, tak ako je uvedené v prílohe k tomuto nariadeniu.
Článok 2
Nariadenie Rady (EHS) č. 3285/94 sa týmto mení a dopĺňa takto:
1.
V článku 1 sa odsek 1 nahrádza takto:
„1. Toto nariadenie sa vzťahuje na dovozy výrobkov pôvodom z tretích krajín, s výnimkou:
a)
textilných výrobkov, ktoré podliehajú konkrétnym dovozným pravidlám podľa nariadenia Rady (ES) č. 517/94;
b)
textilných výrobkov pôvodom z určitých tretích krajín uvedených v nariadení Rady (ES) č. 519/94 o spoločných pravidlách pre dovozy z určitých tretích krajín.“
2.
Príloha II sa vypúšťa.
Článok 3
Toto nariadenie nadobúda účinnosť dňom nasledujúcim po dni jeho uverejnenia v Úradnom vestníku Európskej únie.
Uplatňuje sa od 1. januára 2005, s výnimkou týchto ustanovení prílohy, ktoré sa uplatňujú od 1. apríla 2005:
odsek 1, písmená a) e) a j) v odseku 3, písmená b) a c) v odseku 4, odseku 6 a písmená a) a b) v odseku 9.
Pododsek 1) odseku 3 prílohy sa neuplatňuje po 31. decembri 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 13. decembra 2004